八月十五夜翫月
作者：喻良能
朝代：宋

paragraphs: 前年磬湖新雨歇，獨繞湖邊待明月。
夜深雲散月華來，疑是山陰踏晴雪。
去年鎖宿校羣英，冰娥於人亦有情。
仰看一鏡緣雲上，俯聽春蠶食葉聲。
今年廣文在官舍，亦復開樽臨月榭。
慈顔一笑綵衣輕，誰云官冷孤清夜。
酒闌月色更徘徊，捲簾開戶真佳哉。
懸知明年應更好，扁舟正泊雙溪隈。